Endnu en gang har det nye Aalborg Universitetshospital overskredet det planlagte byggebudget og tidsplan.

Nyt Aalborg Universitetshospital bliver ikke som planlagt klar til at åbne for patienter i år 2023, og budgettet bliver overskredet markant. Det står klart efter et møde i forretningsudvalget i Region Nordjylland, hvor en redegørelse for sygehusprojektet i Aalborg Øst blev lagt frem. I alt skrider byggeriet med seks måneder som minimum og kommer til at koste yderligere 130 millioner kroner. Det er en forskydning på to år og otte måneder fra den oprindelige tidsplan. - Jeg er dybt bekymret. Hvis du beder mig om at lægge hovedet på blokken i forhold til, om der kommer flere udskydelser, så kan jeg ikke sige nej, siger regionsrådsformand Mads Duedahl (V). Kaffe med sundhedsministeren Regionsrådsformanden kalder situationen alvorlig og vil nu arbejde for at finde pengene til byggeriets ekstraomkostninger. - Enten skal vi finde dem på regionens eget anlægsbudget, eller også skal vi gøre som andre steder, hvor man laver en aftale med sundhedsministeren om nogle lånerammer, siger Mads Duedahl, der derfor har inviteret sig selv på kaffe i sundhedsministeriet. Siden efteråret 2020 har byggeriet været under skærpet tilsyn fra Sundhedsministeriet med månedlige opfølgninger og tiltag for at reducere omkostningerne, der gang på gang er overskredet. Det har ifølge regionen været en udfordring grundet manglen på kvalificeret arbejdskraft i byggebranchen. Kan blive udskudt igen Den endelige dato for, hvornår det nye sygehus står færdig, kan regionsrådsformanden altså ikke komme med på nuværende tidspunkt. - Det er et projekt med mange ubekendte faktorer, lyder det. Han understreger dog, at situationen ikke vil få konsekvenser for de nordjyske patienter.